ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 23 Νοεμβρίου 1990

σχετικά με την κοινοτική συνεργασία στον τομέα της πολιτικής άμυνας

(90/C 315/01)

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

έχοντας λάβει γνώση την ανακοίνωσης της Επιτροπής της 12ης Δεκεμβρίου 1989 σχετικά με την κοινοτική συνεργασία στον τομέα της πολιτικής άμυνας καθώς και της επισκόπησης των μέτρων προστασίας που έλαβε η Επιτροπή για την αντιμετώπιση πυρκαγιών και καταστροφών και για την πολιτική άμυνα,

υπενθυμίζοντας το φήφισμά τους της 25ης Ιουνίου 1987 σχετικά με την καθιέρωση κοινοτικής συνεργασίας στον τομέα της πολιτικής άμυνας (1), καθώς και το ψήφισμά τους της 13ης Φεβρουαρίου 1989 σχετικά με τις νέες εξελίξεις της κοινοτικής συνεργασίας στον τομέα της πολιτικής άμυνας (2),

εκφράζοντας την ικανοποίηση τους για την επιτευχθείσα πρόοδο με την εφαρμογή των ψηφισμάτων αυτών καθώς και των πρώτων μέτρων που ελήφθησαν στα πλαίσια αυτά,

πεπεισμένοι ότι η Κοινότητα και τα κράτη μέλη πρέπει να αναπτύξουν περαιτέρω την κοινοτική συνεργασία στον τομέα της πολιτικής άμυνας προκειμένου να υπάρξει αποτελεσματικότερη αντιμετώπιση των καταστροφών και ανάπτυξη αυξημένου αισθήματος αλληλεγγύης στα 340 εκατομμύρια των πολιτών της Ευρώπης,

έχοντας επίγνωση της σημαντικής συμβολής της κοινοτικής συνεργασίας στον τομέα της πολιτικής άμυνας στη διαμόρφωση της Ευρώπης των πολιτών, δημιουργώντας το αίσθημα ότι οι ευρωπαίοι ανήκουν στην ίδια κοινότητα,

εκτιμώντας τις εργασίες της Επιτροπής για τη βελτίωση της μετάδοσης των πληροφοριών που απαιτούνται για την πρόληψη και τον έλεγχο των καταστροφών, ιδίως μέσω προηγμένων συστημάτων πληροφόρησης και τηλεπικοινωνιών, συμπεριλαμβανομένων και των αεροδιαστημικών μέσων,

εκτιμώντας ότι η Επιτροπή έχει ολοκληρώσει πλέον την μελέτη των μέσων και των προδιαγραφών ενός προτύπου ηλεκτρονικού συστήματος πληροφοριών πολιτικής άμυνας και ότι θα ήταν σκόπιμο να αναπτυχθεί ένα σύστημα αποτελεσματικότερης αξιοποίησης των υφισταμένων ειδικών γνώσεων και βελτίωσης της τεχνικής συνεργασίας ανάμεσα στις ομάδες διάσωσης που λαμβάνουν μέρος στην αντιμετώπιση καταστροφών έξω από τη χώρα ή την περιοχή τους,

τονίζοντας ότι τα νέα μελετώμενα μέτρα δεν πρέπει να θίγουν την εκ μέρους των κρατών μελών κατάρτιση ή διαχείριση σχεδίων επείγουσας ανάγκης προς αντιμετώπιση καταστροφών,

εκτιμώντας ότι είναι σκόπιμο να συμμετάσχουν πλήρως στη διεθνή δεκαετία του Οργανισμού Ηνωμένων Εθνών για την αντιμετώπιση των φυσικών καταστροφών μέσω εκστρατειών ενημέρωσης, εκπαίδευσης και συνειδητοποίησης του κοινού για την πολιτική άμυνα,

εκτιμώντας ότι η νομοθεσία μερικών κρατών μελών επιτρέπει σε νέους που εκπληρούν θητεία κοινωνική ή εθελοντική να συμμετέχουν σε δραστηριότητες πολιτικής άμυνας και ότι θα ήταν σκόπιμο να αυξηθούν οι δυνατότητες κινητοποίησης των νέων για την πρόληψη, διάσωση και αποκατάσταση,

εκτιμώντας ότι υπάρχει ανάγκη ανάπτυξης κοινοτικών δράσεων προστασίας των δασών από πυρκαγιές που θα έχουν σφαιρικές περιβαλλοντικές επιπτώσεις,

σημειώνουν με ικανοποίηση την πρόοδο των εργασιών για τη σύνταξη πολύγλωσσου λεξικού ορολογίας στον τομέα της πολιτικής άμυνας και ενθαρρύνουν την Επιτροπή να το δημοσιεύσει μέχρι τον Ιούνιο του 1991,

σημειώνουν με ικανοποίηση την πορεία των εργασιών της Επιτροπής προς χρησιμοποίηση προηγμένων συστημάτων τηλεπικοινωνιών,

υποστηρίζουν την πρόθεση της Επιτροπής να εκτιμήσει και να καθορίσει, σε συνεργασία με το δίκτυο εθνικών ανταποκριτών, τις διάφορες εναλλακτικές εφαρμογές των προηγμένων συστημάτων τηλεπικοινωνιών για τις ανάγκες της πολιτικής άμυνας, συμπεριλαμβανομένης της δυνατότητας χρησιμοποίησης δορυφορικών συστημάτων, και στα πλαίσια αυτά, συμφωνούν να μελετήσουν, στα κατάλληλα κοινοτικά όργανα, αν πρέπει να δοθούν νέες ζώνες συχνοτήτων στην πολιτική άμυνα,

συμφωνούν για τη δημιουργία ενός πρότυπου ηλεκτρονικού συστήματος πληροφοριών για την πολιτική άμυνα και, σε συνεργασία με το δίκτυο εθνικών ανταποκριτών, μιας συμπληρωματικής τράπεζας δεδομένων για τους εξειδικευμένους ανθρώπινους και υλικούς πόρους που υπάρχουν στα κράτη μέλη,

συμφωνούν για τη διεξαγωγή συντονισμένης εκστρατείας στα κράτη μέλη για την ενημέρωση, εκπαίδευση και ευαισθητοποίηση των πολιτών της Κοινότητας και την κήρυξη Ευρωπαϊκού Έτους Πολιτικής Άμυνας από τον Ιούνιο 1993 μέχρι τον Ιούνιο 1994. Για το σκοπό αυτό, αναλαμβάνουν να αποφασίσουν για το περιεχόμενο της εκστρατείας αυτής βάσει της σχετικής ανακοίνωσης της Επιτροπής. Καλούν, εξάλλου, την Επιτροπή να υποβάλει πρόταση για δράσεις που θα εκτελεσθούν κατά τη διάρκεια του προαναφερόμενου Ευρωπαϊκού Έτους Πολιτικής Άμυνας που θα εξετάσει το Συμβούλιο,

καλούν την Επιτροπή να συνεχίσει τη μελέτη για τις δυνατότητες βελτίωσης, στα πλαίσια της κοινοτικής συνεργασίας, της εκπαίδευσης των νέων που υπηρετούν κοινωνική ή εθελοντική θητεία και συμμετέχουν στις δραστηριότητες που συνδέονται με την πολιτική άμυνα, και να υποβάλει μέσα στο 1991 σχετικές προτάσεις,

εκτιμούν ότι χρειάζονται δράσεις σε κοινοτικό επίπεδο με νέες πρωτοβουλίες και κατάλληλα μέτρα για την ανάπτυξη της κοινοτικής συνεργασίας στον τομέα της πολιτικής άμυνας, με ενίσχυση των ανταλλαγών μεταξύ των κρατών μελών και με εκπαίδευση του προσωπικού καταπολέμησης φυσικών και ανθρωπογενών καταστροφών, συμπεριλαμβανομένης και της καταπολέμησης των δασικών πυρκαγιών,

καλουν την Επιτροπή να διεξαγάγει διαβουλεύσεις και μελέτες για την ανάπτυξη δράσεων βελτίωσης της ενδοκοινοτικής συνεργασίας ώστε να υπάρξουν οι βασικές προϋποθέσεις για την πρόληψη και την καταπολέμηση των δασικών πυρκαγιών με καλύτερη χρησιμοποίηση των διαθέσιμων πόρων, βελτίωσης των μέσων πρόληψης και ανίχνευσης των δασικών πυρκαγιών και καλύτερης εκπαίδευσης και ανταλλαγής πληροφοριών στον τομέα αυτόν. Ζητούν από την Επιτροπή να συμμετάσχει στη διοργάνωση σεμιναρίου εμπειρογνωμόνων που θα πραγματοποιηθεί το 1991 όσον αφορά τις διάφορες πτυχές του σφαιρικού προβλήματος των δασικών πυρκαγιών,

επιβεβαιώνουν τη σημασία της πολιτικής άμυνας και υποδέχονται ευνοϊκά τις πρωτοβουλίες της Επιτροπής που συμπληρώνουν τις υπάρχουσες εθνικές δράσεις,

υποστηρίζουν την πραγματοποίηση των ανωτέρω πρωτοβουλιών σε συνδυασμό, εφόσον χρειάζεται, με την παροχή των κατάλληλων χρηματοδοτικών πόρων.

(1) ΕΕ αριθ. C 176 της 4. 7. 1987, σ. 1.

(2) ΕΕ αριθ. C 44 της 23. 2. 1989, σ. 3.